Predstavlja li Barack Obama 'budućnost', a Hillary Clinton 'prošlost'?
Glasnogovornica Baracka Obame Amaya Smith kaže da mladi Amerikanci odbacuju rasnu politiku, podjelu glasača po spolu, kao i ekstremne s
Nakon premoćne pobjede demokratskog senatora Baracka Obame na primarnim izborima u South Carolini u subotu, politički analitičari proučavaju ove rezultate i spekuliraju o tome kojim smjerom će se kretati izborne kampanje. Novinar Greg Flakus javlja iz Columbije, u South Carolini, da komentatori političkih zbivanja smatraju kako bi mladi glasači mogli igrati veliku ulogu na nadolazećim stranačkim izborima. Senator Obama zajedno sa svojim pristašama pregledava rezultate u South Carolini i brusi strategiju za nadolazeće primarne izbore. Na neki je način ova savezna država jedinstvena, posebice kad se govori o ulozi crnih glasača. Velik dio uvjerljivog izbornog uspjeha Obama duguje crnim glasačima, koji predstavljaju oko 50 posto sveukupnog broja glasača koji su u subotu izišli na izbore. Osvojivši oko četvrtine glasova bijelaca, Obama je pokazao da može privući glasove ljudi drugih rasa, čak i saveznoj državi duboko na jugu zemlje, poput Južne Karoline. U pobjedničkom govoru, Barack Obama je odbacio ideju da je njegova kampanja 'rasno usmjerena' te da potiče podjele među raznim demografskim i društvenim grupama. "Na ovim se izborima glasači izjašnjavaju o prošlosti, odnosno budućnosti' - ove su Obamine riječi jasno pokazale da sebe smatra 'kandidatom budućnosti', dok svoju glavnu protivnicu senatoricu Hillary Clinton i njenog supruga bivšeg predsjednika Billa Clintona promatra kao predstavnike prošlosti - koju bi mnogi mladi ljudi htjeli ostaviti iza sebe. Barack Obama je u Južnoj Karolini osvojio 50 posto glasova bijelaca u dobi između 18 i 29 godina. Dobro je prošao i među glasačima srednjih prihoda i fakultetske naobrazbe. Obamina glasnogovornica u South Carolini, Amaya Smith, kaže da mladi koji podržavaju Obamu odbacuju rasnu politiku, politiku spolova i ekstremne stranačke stavove: "Mislim da njih više zanima tko će najbolje ujediniti ovu zemlju. Mladi nisu uključeni u stare stranačke bitke i neke stare svađe koje smo viđali u prošlosti, od tzv. 'politike staroga', tako da oni nisu onaj tip koji nužno demonizira nekog iz druge stranke. Također teže tome da budu neovisni." Jedan segment biračkog tijela koji nije potpuno odgovorio na Obaminu poruku zasad su Hispanici. U Nevadi, gdje živi veliki broj Amerikanaca južnoameričkog podrijetla, većina je glasovala za Hillary Clinton. Hispanici u znatno manjem broju žive na ameirčkom Jugu, međutim, ima ih i tamo. Maru Gonzales, koja dolazi iz portorikanske obitelji, pomaže Obaminoj kampanji u Atlanti, u Georgiji. Ona kaže da mnogi Hispanici preferiraju Hillary Clinton jer ju povezuju s postignućima njena supruga dok je bio predsjednik: "Mnogi u hispaničkoj zajednici se sjećaju što su Clintonovi učinili tijekom devedesetih godina u smislu radnih mjesta, gospodarskog rasta itd. Mislim da zbog toga mnogi od njih podržavaju Clintonove. Mislim da mnogi od njih još uvijek ne znaju puno o Baracku Obami, a nadam se da kad o njemu nauče, shvatit će da je on najbolji kandidat." Maru Gonzales dodaje da ona i drugi mladi Hispanici podržavaju Obamu zato jer ga smatraju najboljom opcijom za budućnost i pokušavaju i druge uvjeriti da mu daju podršku. Hillary Clinton i bivši senator John Edwards imaju također određenu privlačnost za mlade glasače, ali izborna kampanja bivše prve dame Sjedinjenih Država oslanja se na radničke sindikate i druga tradicionalna uporišta Demokratske stranke. Hillary Clinton također privlači glasove žena, kao prva američka političarka koja ima istinsku priliku da postane predsjednica države. U utorak, 5. veljače, glasači u 22 američke savezne države i Američkoj Samoi imat će priliku odlučiti koji im je od kandidata najprivlačniji.